Tojikistonda yil yakunlari: GES, saylovlar, so’z erkinligi, Rasht va jangarilar
Yakuniga yetib borayotgan yil Tojikiston uchun voqealarga boy, anchayin notinch davr bo'ldi.
2010-yil Tojikistonda voqealarga boy bo’ldi. Yil boshida Muallim Ismoil Bekbo’tayev Rog’un va Sangto’da-2 GESlari qurilishi boshlanganidan xursand. “Sportga, yoshlar tarbiyasiga katta e’tibor berildi”,- deydi u. “Lekin Xo’jandda bo’lgan portlash, Rashtdagi urushlar, qamoqxonadan qochishlar... bularni esdan chiqarib bo’lmaydi. Gazetalarning berkitib qo’yilishi, internetga to’sqinlik, bularning bari Tojikiston obro’sini tushirdi”, - deydi o’qituvchi. Tashqi siyosatda, deydi u, dunyo bilan, xususan, Yevropa, Turkiya bilan aloqalar mustahkamlandi, Xitoy bilan munosabatlar yaxshilandi. Jurnalist Barot Yusufiy 2010 yilda Rog’un GESi qurilishi milliy mafkura darajasiga ko'tarilgani, parlamentga saylovlar tinch o’tgani, ammo saylovda muxollif partiyalar sust bo’lganini aytadi. Yusufiy Tojikistondagi terroristik amaliyotlar respublika tarixida qonli dog’ bo’lib qolishini ta’kidlar ekan, bunday holat takrorlanmasligiga umid bildiradi. “Agar korxonalar ishga tushib, bir yordam bo’lmasa, boshqa umid qiladigan joyimiz yoq”, - deydi uy bekasi. Sobiq o’qituvchi, hozir O’zbekiston nashrlarini sotib, kun ko’rayotgan Abduhamid Mahkamov 2010 yilni shaxsiy hayotida ijobiy baholarkan, ikki qizini chiqarib, nevara to’yi qilganini, oilasi baxtli ekanini aytadi. O’qituvchi Mahkamov va uning hamrohi Qo’chqorbek 2010 yilda O’zbekiston bilan munosabat yaxshilanmagani, chegara masalasi hamon qaltis bo’lib qolayotganini eslatadi. “Yo’ldagi chegarachilar tan olmasdan hammani sarson qiladi. Tamom. Chegarada o’zbekistonliklar g’irrom ish qilyapti”, - deydi Qo’chqorbek. 16 yoshli Sitora Sultonova Tojikiston hukumatining yil oxirida yoshlar tarbiyasiga alohida e’tibor qaratganini ijobiy baholaydi. “Mamlakat rahbari yoshlar tarbiyasi haqidagi yangi qonunni xalq muhokamasiga qo’ydi. O’ylaymanki, bu qonun o’z vaqtida ishlab chiqildi va yoshlar tarbiyasiga ijobiy ta’sir etadi”, - deydi u. Tojikistondagi jamoatchi muxbir. Siyosiy, iqtisodiy, ijtimoiy va madaniy mavzularni yoritadi.